CELEX: 52020PC0659
Language: el
Date: 2020-12-08
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τη θέση που πρέπει να ληφθεί, εξ ονόματος της Ευρωπαϊκής Ένωσης, κατά την εκ νέου συγκληθείσα εξηκοστή τρίτη σύνοδο της Επιτροπής για τα Ναρκωτικά όσον αφορά την καταχώριση ουσιών στα παραρτήματα της ενιαίας σύμβασης για τα ναρκωτικά του 1961, όπως τροποποιήθηκε από το πρωτόκολλο του 1972, και της σύμβασης για τις ψυχοτρόπους ουσίες του 1971

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 8.12.2020
            COM(2020) 659 final/2
            2020/0296(NLE)
            COM(2020) 659 final of 16.10.2020 downgraded on 8.12.2020.
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τη θέση που πρέπει να ληφθεί, εξ ονόματος της Ευρωπαϊκής Ένωσης, κατά την εκ νέου συγκληθείσα εξηκοστή τρίτη σύνοδο της Επιτροπής για τα Ναρκωτικά όσον αφορά την καταχώριση ουσιών στα παραρτήματα της ενιαίας σύμβασης για τα ναρκωτικά του 1961, όπως τροποποιήθηκε από το πρωτόκολλο του 1972, και της σύμβασης για τις ψυχοτρόπους ουσίες του 1971
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης, κατά την εκ νέου συγκληθείσα 63η σύνοδο της Επιτροπής για τα Ναρκωτικά όσον αφορά την καταχώριση ουσιών στα παραρτήματα της ενιαίας σύμβασης των Ηνωμένων Εθνών (ΗΕ) για τα ναρκωτικά του 1961, όπως τροποποιήθηκε από το πρωτόκολλο του 1972, και της σύμβασης των ΗΕ για τις ψυχοτρόπους ουσίες του 1971. Η εκ νέου συγκληθείσα 63η σύνοδος της Επιτροπής για τα Ναρκωτικά έχει προγραμματιστεί να διεξαχθεί στις 3 και στις 4 Δεκεμβρίου 2020.
            
            
               2.Πλαίσιο της πρότασης
            
            
               2.1. Η ενιαία σύμβαση των Ηνωμένων Εθνών για τα ναρκωτικά του 1961, όπως τροποποιήθηκε από το πρωτόκολλο του 1972, και η σύμβαση των Ηνωμένων Εθνών για τις ψυχοτρόπους ουσίες του 1971
            
            
               Η ενιαία σύμβαση των Ηνωμένων Εθνών (ΗΕ) για τα ναρκωτικά του 1961, όπως τροποποιήθηκε από το πρωτόκολλο του 1972 (στο εξής: σύμβαση για τα ναρκωτικά)
                  1
               , αποσκοπεί στην καταπολέμηση της κατάχρησης ναρκωτικών μέσω συντονισμένης διεθνούς δράσης. Υπάρχουν δύο μορφές παρέμβασης και ελέγχου που εφαρμόζονται από κοινού. Πρώτον, επιδιώκεται ο περιορισμός της κατοχής, της χρήσης, της εμπορίας, της διανομής, της εισαγωγής, της εξαγωγής, της παρασκευής και της παραγωγής ναρκωτικών αποκλειστικά για ιατρικούς ή επιστημονικούς σκοπούς. Δεύτερον, καταπολεμάται η παράνομη διακίνηση ναρκωτικών μέσω διεθνούς συνεργασίας ώστε να αποτρέπονται και να αποθαρρύνονται οι διακινητές ναρκωτικών.
            
            
               Η σύμβαση των ΗΕ για τις ψυχοτρόπους ουσίες του 1971 (στο εξής: σύμβαση για τις ψυχοτρόπους ουσίες)
                  2
                καθιέρωσε ένα διεθνές σύστημα ελέγχου των ψυχοτρόπων ουσιών. Ανταποκρίθηκε στη διαφοροποίηση και τη διεύρυνση του φάσματος των ναρκωτικών ουσιών και εισήγαγε ελέγχους σε μια σειρά συνθετικών ναρκωτικών βάσει, αφενός, της πιθανότητας κατάχρησής τους και, αφετέρου, της θεραπευτικής τους αξίας.
            
            
               Όλα τα κράτη μέλη της ΕΕ είναι συμβαλλόμενα μέρη των συμβάσεων, η δε Ένωση δεν είναι. 
            
            
               2.2.Η Επιτροπή για τα Ναρκωτικά 
            
            
               Η Επιτροπή για τα Ναρκωτικά (Commission on Narcotic Drugs, CND) είναι επιτροπή του Οικονομικού και Κοινωνικού Συμβουλίου των ΗΕ (ECOSOC), τα δε καθήκοντα και οι εξουσίες της ορίζονται, μεταξύ άλλων, στις δύο συμβάσεις. Αποτελείται από 53 κράτη μέλη των ΗΕ, τα οποία έχουν εκλεγεί από το ECOSOC. Τον Δεκέμβριο του 2020 μέλη της CND με δικαίωμα ψήφου θα είναι 12 κράτη μέλη της ΕΕ
                  3
               . Η Ένωση έχει καθεστώς παρατηρητή στη CND. 
            
            
               2.3.Η προς έκδοση πράξη της Επιτροπής για τα Ναρκωτικά
            
            
               Η CND τροποποιεί σε τακτική βάση τον κατάλογο ουσιών που προσαρτάται στις συμβάσεις, βάσει συστάσεων του Παγκόσμιου Οργανισμού Υγείας (ΠΟΥ), σε διαβούλευση με την οικεία επιτροπή εμπειρογνωμόνων για την τοξικομανία (ECDD). 
            
            
               Στις 24 Ιανουαρίου 2019 ο ΠΟΥ υπέβαλε στον Γενικό Γραμματέα των ΗΕ
                  4
                έξι συστάσεις που εκδόθηκαν κατόπιν της κριτικής εξέτασης που διενεργήθηκε κατά την 41η συνεδρίαση της ECDD ως προς την κάνναβη και τις σχετικές προς αυτήν ουσίες. 
            
            
               Στις 4 Μαρτίου 2020
                  5
                η CND αποφάσισε να μεταθέσει την ψηφοφορία σχετικά με τις συστάσεις στην εκ νέου συγκληθείσα 63η σύνοδό της, που θα πραγματοποιηθεί στη Βιέννη στις 3 και 4 Δεκεμβρίου 2020. 
            
            
               3.Θέση που πρέπει να ληφθεί εξ ονόματος της Ένωσης
            
            
               Οι αλλαγές στα παραρτήματα των συμβάσεων έχουν άμεσες επιπτώσεις στο πεδίο εφαρμογής του δικαίου της Ένωσης στον τομέα του ελέγχου των ναρκωτικών για όλα τα κράτη μέλη. Το άρθρο 1 σημείο 1) στοιχείο α) της απόφασης-πλαισίου 2004/757/ΔΕΥ του Συμβουλίου, της 25ης Οκτωβρίου 2004, για τη θέσπιση ελάχιστων διατάξεων σχετικά με τα στοιχεία της αντικειμενικής υπόστασης των εγκλημάτων και τις ποινές που ισχύουν στον τομέα της παράνομης διακίνησης ναρκωτικών
                  6
                (στο εξής: απόφαση-πλαίσιο) ορίζει ότι, για τους σκοπούς της απόφασης-πλαισίου, ως «ναρκωτικό» νοούνται όλες οι ουσίες τις οποίες καλύπτουν είτε η σύμβαση για τα ναρκωτικά είτε η σύμβαση για τις ψυχοτρόπους ουσίες, καθώς και όλες οι ουσίες που περιλαμβάνονται στο παράρτημα της απόφασης-πλαισίου. Επομένως, η απόφαση-πλαίσιο εφαρμόζεται σε ουσίες που περιλαμβάνονται στα παραρτήματα της σύμβασης για τα ναρκωτικά και της σύμβασης για τις ψυχοτρόπους ουσίες. Ως εκ τούτου, τυχόν αλλαγή στα παραρτήματα που προσαρτώνται στις εν λόγω συμβάσεις επηρεάζει άμεσα τους κοινούς κανόνες της ΕΕ και μεταβάλλει το πεδίο εφαρμογής τους, σύμφωνα με το άρθρο 3 παράγραφος 2 της Συνθήκης για τη λειτουργία της Ευρωπαϊκής Ένωσης (ΣΛΕΕ). Αυτό ισχύει ανεξάρτητα από το αν η σχετική ουσία είχε ήδη υπαχθεί σε έλεγχο σε ολόκληρη την Ένωση.
            
            
               Η κάνναβη και οι σχετικές προς αυτήν ουσίες, που αποτέλεσαν αντικείμενο κριτικής εξέτασης κατά την 41η συνεδρίαση της ECDD και των έξι συστάσεων του ΠΟΥ στις 24 Ιανουαρίου 2019, επί του παρόντος υπάγονται σε έλεγχο σε διεθνές επίπεδο στο πλαίσιο είτε της σύμβασης για τα ναρκωτικά είτε της σύμβασης για τις ψυχοτρόπους ουσίες:
            
            
               –Η «κάνναβη και η ρητίνη κάνναβης» περιλαμβάνονται στο παράρτημα I της σύμβασης για τα ναρκωτικά. Επίσης, η «κάνναβη και η ρητίνη κάνναβης» περιλαμβάνονται και στο παράρτημα IV της σύμβασης για τα ναρκωτικά στο οποίο παρατίθενται οι ουσίες που θεωρούνται ιδιαιτέρως επικίνδυνες. 
            
            
               –Η δροναβινόλη (Δ-9-τετραϋδροκανναβινόλη) περιλαμβάνεται στο παράρτημα II της σύμβασης για τις ψυχοτρόπους ουσίες.
            
         
         
            
               –Η τετραϋδροκανναβινόλη (ισομερή της Δ-9-τετραϋδροκανναβινόλης) περιλαμβάνεται στο παράρτημα I της σύμβασης για τις ψυχοτρόπους ουσίες. 
            
            
               –Τα «εκχυλίσματα και βάμματα κάνναβης» περιλαμβάνονται στο παράρτημα I της σύμβασης για τα ναρκωτικά.
            
            
               –Τα «παρασκευάσματα κανναβιδιόλης» υπόκεινται σε έλεγχο στο πλαίσιο της καταχώρισης «εκχυλίσματα και βάμματα κάνναβης» στο παράρτημα I της σύμβασης για τα ναρκωτικά.
            
            
               –Τα «φαρμακευτικά παρασκευάσματα κάνναβης και δροναβινόλης» υπάγονται σε έλεγχο ως παρασκευάσματα με βάση την κάνναβη, σύμφωνα με το παράρτημα I της ενιαίας σύμβασης για τα ναρκωτικά, ή ως παρασκευάσματα με χρήση συνθετικής Δ-9-τετραϋδροκανναβινόλης, σύμφωνα με το παράρτημα II της σύμβασης για τις ψυχοτρόπους ουσίες.
            
            
               Η πρόταση της Επιτροπής για τη θέση της Ένωσης είναι τεκμηριωμένη. Βασίζεται στα διαθέσιμα έγγραφα για τις συνεδριάσεις της επιτροπής εμπειρογνωμόνων του ΠΟΥ για την τοξικομανία, τις απαντήσεις που δόθηκαν στην 4η και στην 5η ενδιάμεση συνεδρίαση της CND στις 24 Ιουνίου 2019 και στις 23 Σεπτεμβρίου 2019 από τον ΠΟΥ, το Διεθνές Όργανο Ελέγχου των Ναρκωτικών (INCB) και το Γραφείο των Ηνωμένων Εθνών για τον Έλεγχο των Ναρκωτικών και την Πρόληψη του Εγκλήματος (UNODC), στο πλαίσιο των αντίστοιχων εντολών τους
                  7
               , την ανάλυση του αντικτύπου των συστάσεων του ΠΟΥ από το INCB
                  8
                και τις τοπικές συζητήσεις που διοργανώθηκαν από τη CND στις 25-26 Ιουνίου και στις 24-25 Αυγούστου
                  9
               . Επίσης, λαμβάνει υπόψη τις ανταλλαγές απόψεων με τα κράτη μέλη στο πλαίσιο της Οριζόντιας Ομάδας για τα Ναρκωτικά και το έργο του Ευρωπαϊκού Κέντρου Παρακολούθησης Ναρκωτικών και Τοξικομανίας (EMCDDA) στον τομέα αυτό. 
            
            
               Η πρόταση της Επιτροπής για τη θέση της Ένωσης προτείνει τη στήριξη ορισμένων μόνο από τις συστάσεις του ΠΟΥ, οι οποίες αποτυπώνουν την εξέλιξη των επιστημονικών γνώσεων ως προς τις οικείες ουσίες και δεν επιφέρουν σημαντική αλλαγή στον έλεγχο των ουσιών αυτών. 
            
            
               Αντιθέτως, ορισμένες από τις συστάσεις χαρακτηρίζονται από έλλειψη σαφήνειας ως προς τις νομικές και πρακτικές επιπτώσεις και συνέπειές τους όσον αφορά τη θέσπιση ή μη νέων μέτρων ελέγχου. Ως εκ τούτου, η πρόταση της Επιτροπής για τη θέση της Ένωσης είναι να αντιταχθεί στις εν λόγω συστάσεις. 
            
            
               Είναι αναγκαίο η Ένωση να καθορίσει τη θέση της για τη συνεδρίαση της CND, όταν αυτή καλείται να αποφασίσει σχετικά με την καταχώριση ουσιών. Η θέση αυτή, λόγω των περιορισμών που συνεπάγεται το καθεστώς παρατηρητή της Ένωσης, θα πρέπει να διατυπωθεί από τα κράτη μέλη τα οποία θα είναι μέλη της CND τον Δεκέμβριο του 2020, ενεργώντας από κοινού προς το συμφέρον της Ένωσης στο πλαίσιο της CND. Η Ένωση δεν είναι συμβαλλόμενο μέρος στις εν λόγω συμβάσεις, αλλά έχει αποκλειστική αρμοδιότητα στον τομέα αυτό.
            
            
               Για τον σκοπό αυτό, η Επιτροπή προτείνει η θέση της Ένωσης, τον Δεκέμβριο του 2020 κατά την εκ νέου συγκληθείσα 63η σύνοδο της CND όσον αφορά την καταχώριση ουσιών στα παραρτήματα της σύμβασης για τα ναρκωτικά και της σύμβασης για τις ψυχοτρόπους ουσίες, να διατυπωθεί εξ ονόματος της Ευρωπαϊκής Ένωσης από τα κράτη μέλη που είναι μέλη της CND. Είναι η έκτη φορά που η Επιτροπή υποβάλλει σχέδιο πρότασης για θέση της Ένωσης
                  10
               . Το Συμβούλιο ενέκρινε τις θέσεις της Ένωσης
                  11
               , επιτρέποντας έτσι στην ΕΕ να εκφράσει κοινή άποψη στις προηγούμενες συνεδριάσεις της CND σχετικά με τη διεθνή καταχώριση, δεδομένου ότι τα κράτη μέλη που συμμετέχουν στη CND ψήφισαν σύμφωνα με την εγκριθείσα θέση της Ένωσης.
            
            
               4.Νομική βάση
            
            
               4.1.Διαδικαστική νομική βάση
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Το άρθρο 218 παράγραφος 9 της ΣΛΕΕ εφαρμόζεται ανεξάρτητα από το αν η Ένωση είναι μέλος του σχετικού οργάνου ή συμβαλλόμενο μέρος της συμφωνίας
                  12
               . Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. Περιλαμβάνει επίσης κείμενα που δεν έχουν μεν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  13
               .
            
            
               Η CND είναι «όργανο που συνιστάται από δεδομένη συμφωνία» κατά την έννοια του άρθρου αυτού, δεδομένου ότι πρόκειται για όργανο το οποίο έχει συσταθεί από το ECOSOC, ένα όργανο των Ηνωμένων Εθνών, και του έχουν ανατεθεί συγκεκριμένα καθήκοντα βάσει της σύμβασης για τα ναρκωτικά και της σύμβασης για τις ψυχοτρόπους ουσίες.
            
            
               Οι αποφάσεις καταχώρισης που λαμβάνονται από τη CND συνιστούν «πράξεις που παράγουν έννομα αποτελέσματα» κατά την έννοια του άρθρου 218 παράγραφος 9 της ΣΛΕΕ. Σύμφωνα με τη σύμβαση για τα ναρκωτικά και τη σύμβαση για τις ψυχοτρόπους ουσίες, οι αποφάσεις της CND καθίστανται αυτομάτως δεσμευτικές, εκτός αν συμβαλλόμενο μέρος υποβάλει την απόφαση προς επανεξέταση στο ECOSOC εντός της οριζόμενης προθεσμίας
                  14
               . Οι αποφάσεις του ECOSOC επί του ζητήματος είναι οριστικές. Οι αποφάσεις καταχώρισης που λαμβάνονται από τη CND παράγουν επίσης έννομα αποτελέσματα στην έννομη τάξη της ΕΕ δυνάμει του ενωσιακού δικαίου —δεδομένου ότι μπορούν να επηρεάσουν με καθοριστικό τρόπο το περιεχόμενο της νομοθεσίας της ΕΕ— ήτοι της απόφασης-πλαισίου 2004/757/ΔΕΥ του Συμβουλίου Οι αλλαγές στα παραρτήματα των συμβάσεων έχουν άμεσες επιπτώσεις στο πεδίο εφαρμογής της εν λόγω νομικής πράξης της ΕΕ.
            
            
               Η προς έκδοση πράξη δεν συμπληρώνει ούτε τροποποιεί το θεσμικό πλαίσιο της συμφωνίας.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               Η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έκδοση πράξης σε σχέση με την οποία λαμβάνεται θέση εξ ονόματος της Ένωσης. 
            
            
               Ο κύριος στόχος και το περιεχόμενο της προς έκδοση πράξης αφορούν την παράνομη εμπορία ναρκωτικών.
            
         
         
            
               Ως εκ τούτου, ουσιαστική νομική βάση της προτεινόμενης απόφασης είναι το άρθρο 83 παράγραφος 1 της ΣΛΕΕ, το οποίο χαρακτηρίζει την παράνομη εμπορία ναρκωτικών ως ένα από τα αδικήματα με ιδιαίτερη διασυνοριακή διάσταση και εξουσιοδοτεί το Ευρωπαϊκό Κοινοβούλιο και το Συμβούλιο να θεσπίζουν ελάχιστους κανόνες για τον ορισμό των ποινικών αδικημάτων και των κυρώσεων στον τομέα της παράνομης εμπορίας ναρκωτικών. 
            
            
               4.3.Μεταβλητή γεωμετρία
            
            
               Η Δανία δεσμεύεται από την απόφαση-πλαίσιο 2004/757/ΔΕΥ του Συμβουλίου, όπως ίσχυε έως τις 22 Νοεμβρίου 2018, το άρθρο 1 της οποίας ορίζει ως «ναρκωτικά» όλες τις ουσίες τις οποίες καλύπτει είτε η σύμβαση για τα ναρκωτικά είτε η σύμβαση για τις ψυχοτρόπους ουσίες. 
            
            
               Δεδομένου ότι οι αποφάσεις καταχώρισης στα παραρτήματα οι οποίες λαμβάνονται από τη CND επηρεάζουν τους κοινούς κανόνες στον τομέα της παράνομης εμπορίας ναρκωτικών από τους οποίους δεσμεύεται η Δανία, η Δανία συμμετέχει στην έκδοση απόφασης του Συμβουλίου για τον καθορισμό της θέσης που πρέπει να ληφθεί εξ ονόματος της Ένωσης κατά τη λήψη των εν λόγω αποφάσεων καταχώρισης.
            
            
               4.4.Συμπέρασμα
            
            
               Νομική βάση της παρούσας πρότασης αποτελεί το άρθρο 83 παράγραφος 1, σε συνδυασμό με το άρθρο 218 παράγραφος 9 της ΣΛΕΕ.
            
            
               5.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Δεν υπάρχουν δημοσιονομικές επιπτώσεις.
            
            
               2020/0296 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για τη θέση που πρέπει να ληφθεί, εξ ονόματος της Ευρωπαϊκής Ένωσης, κατά την εκ νέου συγκληθείσα εξηκοστή τρίτη σύνοδο της Επιτροπής για τα Ναρκωτικά όσον αφορά την καταχώριση ουσιών στα παραρτήματα της ενιαίας σύμβασης για τα ναρκωτικά του 1961, όπως τροποποιήθηκε από το πρωτόκολλο του 1972, και της σύμβασης για τις ψυχοτρόπους ουσίες του 1971
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 83 παράγραφος 1 σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η ενιαία σύμβαση των Ηνωμένων Εθνών (ΗΕ) για τα ναρκωτικά του 1961, όπως τροποποιήθηκε από το πρωτόκολλο του 1972
                  15
               , (στο εξής: σύμβαση για τα ναρκωτικά) τέθηκε σε ισχύ στις 8 Αυγούστου 1975. 
            
            
               (2)Δυνάμει του άρθρου 3 της σύμβασης για τα ναρκωτικά, η Επιτροπή για τα Ναρκωτικά δύναται να αποφασίζει την προσθήκη ουσιών στα παραρτήματα της εν λόγω σύμβασης. Μπορεί να πραγματοποιεί αλλαγές στα παραρτήματα μόνο σύμφωνα με τις συστάσεις του Παγκόσμιου Οργανισμού Υγείας (ΠΟΥ), αλλά μπορεί επίσης να αποφασίζει να μην πραγματοποιεί τις αλλαγές που προτείνει ο ΠΟΥ.
            
            
               (3)Η σύμβαση των ΗΕ για τις ψυχοτρόπους ουσίες του 1971 (στο εξής: σύμβαση για τις ψυχοτρόπους ουσίες)
                  16
                τέθηκε σε ισχύ στις 16 Αυγούστου 1976.
            
            
               (4)Δυνάμει του άρθρου 2 της σύμβασης για τις ψυχοτρόπους ουσίες, η Επιτροπή για τα Ναρκωτικά δύναται να αποφασίζει την προσθήκη ή αφαίρεση ουσιών από τα παραρτήματα της εν λόγω σύμβασης βάσει των συστάσεων του ΠΟΥ. Διαθέτει ευρεία διακριτική ευχέρεια να λαμβάνει υπόψη οικονομικούς, κοινωνικούς, νομικούς, διοικητικούς και άλλους παράγοντες, αλλά δεν μπορεί να ενεργεί αυθαίρετα. 
            
         
         
            
               (5)Οι αλλαγές στα παραρτήματα και των δύο συμβάσεων έχουν άμεσες επιπτώσεις στο πεδίο εφαρμογής του δικαίου της Ένωσης στον τομέα του ελέγχου των ναρκωτικών. Η απόφαση-πλαίσιο 2004/757/ΔΕΥ του Συμβουλίου
                  17
                εφαρμόζεται στις ουσίες που παρατίθενται στα παραρτήματα των εν λόγω συμβάσεων. Συνεπώς, οποιαδήποτε αλλαγή στα παραρτήματα των εν λόγω συμβάσεων επηρεάζει άμεσα τους κοινούς κανόνες της Ένωσης και μεταβάλλει το πεδίο εφαρμογής τους, σύμφωνα με το άρθρο 3 παράγραφος 2 της Συνθήκης για τη λειτουργία της Ευρωπαϊκής Ένωσης (ΣΛΕΕ).
            
            
               (6)Η Επιτροπή για τα Ναρκωτικά, κατά την εκ νέου συγκληθείσα εξηκοστή τρίτη σύνοδό της στις 3 και στις 4 Δεκεμβρίου 2020 στη Βιέννη, πρόκειται να λάβει αποφάσεις σχετικά με την κάνναβη και τις σχετικές προς αυτήν ουσίες που υπάγονται ήδη σε έλεγχο βάσει της σύμβασης για τα ναρκωτικά ή της σύμβασης για τις ψυχοτρόπους ουσίες. 
            
            
               (7)Η Ένωση δεν είναι συμβαλλόμενο μέρος στις σχετικές συμβάσεις των ΗΕ. Έχει καθεστώς παρατηρητή στην Επιτροπή για τα Ναρκωτικά, στην οποία, τον Δεκέμβριο του 2020, θα είναι μέλη με δικαίωμα ψήφου δώδεκα κράτη μέλη
                  18
               . Ως εκ τούτου, είναι αναγκαίο να εξουσιοδοτήσει τα κράτη μέλη να εκφράσουν τη θέση της Ένωσης σχετικά με την καταχώριση ουσιών στα παραρτήματα της σύμβασης για τα ναρκωτικά και της σύμβασης για τις ψυχοτρόπους ουσίες, δεδομένου ότι οι αποφάσεις σχετικά με τη διεθνή καταχώριση ουσιών στα παραρτήματα των συμβάσεων εμπίπτουν στην αποκλειστική αρμοδιότητα της Ένωσης. 
            
            
               (8)Στις 24 Ιανουαρίου 2019 ο ΠΟΥ υπέβαλε
                  19
                έξι συστάσεις που εκδόθηκαν κατόπιν της κριτικής εξέτασης που διενεργήθηκε κατά την 41η συνεδρίαση της επιτροπής εμπειρογνωμόνων του ΠΟΥ για την τοξικομανία (στο εξής: επιτροπή εμπειρογνωμόνων του ΠΟΥ) ως προς την κάνναβη και τις σχετικές προς αυτήν ουσίες. Οι συστάσεις αυτές δεν αποσκοπούν στην έγκριση της χρήσης κάνναβης ή σχετικών προς αυτήν ουσιών για ψυχαγωγικούς σκοπούς.
            
            
               (9)Σύμφωνα με την αξιολόγηση της επιτροπής εμπειρογνωμόνων του ΠΟΥ, η κάνναβη και η ρητίνη κάνναβης δεν είναι ιδιαιτέρως ικανές να έχουν βλαπτικά αποτελέσματα παρόμοια με τα αποτελέσματα των άλλων ουσιών στο παράρτημα IV της σύμβασης για τα ναρκωτικά. Επιπλέον, τα παρασκευάσματα κάνναβης έχει αποδειχθεί ότι έχουν θεραπευτικές δυνατότητες για την αντιμετώπιση του πόνου και άλλων παθολογικών καταστάσεων, όπως η επιληψία και η σπαστικότητα που συνδέεται με τη σκλήρυνση κατά πλάκας. 
            
            
               (10)Ο ΠΟΥ έκρινε ότι η κάνναβη και η ρητίνη κάνναβης πρέπει να καταχωριστούν σε ένα επίπεδο ελέγχου που να αποτρέπει μεν τη βλάβη που προκαλείται από τη χρήση κάνναβης αλλά που ταυτοχρόνως δεν θα λειτουργεί ως φραγμός στην πρόσβαση και στην έρευνα και την ανάπτυξη των σχετικών με την κάνναβη παρασκευασμάτων για ιατρική χρήση. Ως εκ τούτου, ο ΠΟΥ κατέληξε στο συμπέρασμα ότι η συμπερίληψη της κάνναβης και της ρητίνης κάνναβης στο παράρτημα IV δεν συνάδει με τα κριτήρια για την καταχώριση ενός φαρμάκου στο παράρτημα αυτό.
            
            
               (11)Η εν λόγω σύσταση δεν συνεπάγεται μεταβολή στο επίπεδο του διεθνούς ελέγχου της κάνναβης και της ρητίνης κάνναβης. Η σύσταση λαμβάνει δεόντως υπόψη τις επιστημονικές εξελίξεις στον τομέα από τον χρόνο της πρώτης εισαγωγής της κάνναβης και της ρητίνης κάνναβης στη σύμβαση για τα ναρκωτικά. Η διαγραφή της κάνναβης και της ρητίνης κάνναβης από το παράρτημα IV της σύμβασης για τα ναρκωτικά θα ήταν επωφελής για την προώθηση της συλλογικής γνώσης τόσο όσον αφορά τη θεραπευτική της χρησιμότητα όσο και ως προς τυχόν βλάβες που συνδέονται με την κάνναβη.  
            
            
               (12)Συνεπώς, η θέση της Ένωσης θα πρέπει να είναι υπέρ της διαγραφής της κάνναβης και της ρητίνης κάνναβης από το παράρτημα IV της σύμβασης για τα ναρκωτικά. 
            
            
               (13)Σύμφωνα με την αξιολόγηση της επιτροπής εμπειρογνωμόνων του ΠΟΥ, η Δ-9-τετραϋδροκανναβινόλη και το δραστικό στερεοϊσομερές της, η δροναβινόλη, ιδίως σε παράνομης προέλευσης μορφές υψηλής καθαρότητας, μπορούν να επιφέρουν βλαπτικά αποτελέσματα, εξάρτηση και πιθανότητα κατάχρησης τουλάχιστον εξίσου με την κάνναβη, η οποία περιλαμβάνεται στο παράρτημα I της σύμβασης για τα ναρκωτικά. Κανονικά, μια ουσία που έχει παρόμοια ροπή κατάχρησης και παρόμοια βλαπτικά αποτελέσματα με ήδη καταχωρισμένη ουσία στο πλαίσιο της σύμβασης για τα ναρκωτικά καταχωρίζεται και αυτή με τον ίδιο τρόπο. Δεδομένου ότι η Δ-9-τετραϋδροκανναβινόλη έχει παρόμοια ροπή κατάχρησης με την κάνναβη και παρόμοια βλαπτικά αποτελέσματα, πληροί τα κριτήρια καταχώρισης στο παράρτημα I της σύμβασης για τα ναρκωτικά. 
            
            
               (14)Επιπλέον, ο ΠΟΥ έκρινε ότι η τοποθέτηση της Δ-9-τετραϋδροκανναβινόλης στο πλαίσιο της ίδιας σύμβασης και του ίδιου παραρτήματος με την κάνναβη, ήτοι στο παράρτημα Ι της σύμβασης για τα ναρκωτικά, θα διευκόλυνε σε μεγάλο βαθμό την εφαρμογή των μέτρων ελέγχου των συμβάσεων στα κράτη μέλη. Ως εκ τούτου, ο ΠΟΥ συνέστησε να προστεθούν η Δ-9-τετραϋδροκανναβινόλη και το δραστικό στερεοϊσομερές της, η δροναβινόλη, στο παράρτημα Ι της σύμβασης για τα ναρκωτικά και, εφόσον εγκριθεί η εν λόγω σύσταση, να διαγραφούν από το παράρτημα ΙΙ της σύμβασης για τις ψυχοτρόπους ουσίες.
            
            
               (15)Η εν λόγω σύσταση δεν συνεπάγεται μεταβολή στο επίπεδο του διεθνούς ελέγχου της Δ-9-τετραϋδροκανναβινόλης και του δραστικού στερεοϊσομερούς της, της δροναβινόλης. Θα μπορούσε επίσης να διευκολύνει την επιβολή των μέτρων ελέγχου στα κράτη μέλη.
            
            
               (16)Συνεπώς, η θέση της Ένωσης θα πρέπει να είναι υπέρ της προσθήκης της Δ-9-τετραϋδροκανναβινόλης και του δραστικού στερεοϊσομερούς της, της δροναβινόλης, στο παράρτημα I της σύμβασης για τα ναρκωτικά και, εφόσον εγκριθεί η εν λόγω σύσταση, υπέρ της διαγραφής τους από το παράρτημα II της σύμβασης για τις ψυχοτρόπους ουσίες. 
            
            
               (17)Σύμφωνα με την αξιολόγηση της επιτροπής εμπειρογνωμόνων του ΠΟΥ, η τετραϋδροκανναβινόλη (ισομερή της Δ-9-τετραϋδροκανναβινόλης), η οποία τοποθετείται στο παράρτημα Ι της σύμβασης για τις ψυχοτρόπους ουσίες, δεν έχει ροπή κατάχρησης και βλαπτικά αποτελέσματα παρόμοια με της Δ-9-τετραϋδροκανναβινόλης, αλλά, λόγω της χημικής ομοιότητας των έξι ισομερών με την Δ-9-τετραϋδροκανναβινόλη, είναι πολύ δύσκολη η διάκριση μεταξύ οποιουδήποτε εξ αυτών των έξι ισομερών και της Δ-9-τετραϋδροκανναβινόλης με τις συνήθεις μεθόδους χημικής ανάλυσης. Επίσης, η τοποθέτηση των έξι αυτών ισομερών στο πλαίσιο της ίδιας σύμβασης και του ίδιου παραρτήματος με την Δ-9-τετραϋδροκανναβινόλη, δηλαδή στο παράρτημα Ι της σύμβασης για τα ναρκωτικά, θα διευκόλυνε την εφαρμογή του διεθνούς ελέγχου της Δ-9-τετραϋδροκανναβινόλης και θα συνέδραμε τα κράτη μέλη στην εφαρμογή μέτρων ελέγχου σε επίπεδο χώρας. Ως εκ τούτου, ο ΠΟΥ συνέστησε να προστεθεί η τετραϋδροκανναβινόλη (ισομερή της Δ-9-τετραϋδροκανναβινόλης) στο παράρτημα I της σύμβασης για τα ναρκωτικά, υπό την αίρεση της έγκρισης από την Επιτροπή για τα Ναρκωτικά (CND) της σύστασης για την προσθήκη της δροναβινόλης και των στερεοϊσομερών της (Δ-9-τετραϋδροκανναβινόλη) στο παράρτημα I της σύμβασης για τα ναρκωτικά και, εφόσον η εν λόγω σύσταση εγκριθεί, η τετραϋδροκανναβινόλη να διαγραφεί από το παράρτημα I της σύμβασης για τις ψυχοτρόπους ουσίες.
            
            
               (18)Η εν λόγω σύσταση δεν συνεπάγεται μεταβολή στο επίπεδο του διεθνούς ελέγχου της τετραϋδροκανναβινόλης (ισομερή της Δ-9-τετραϋδροκανναβινόλης). Συνάδει με τις αρχές της βελτίωσης της νομοθεσίας και θα μπορούσε να διευκολύνει την επιβολή των μέτρων ελέγχου στα κράτη μέλη.
            
            
               (19)Συνεπώς, η θέση της Ένωσης θα πρέπει να είναι υπέρ της προσθήκης της τετραϋδροκανναβινόλης (ισομερή της Δ-9-τετραϋδροκανναβινόλης) στο παράρτημα I της σύμβασης για τα ναρκωτικά, υπό την αίρεση της έγκρισης από τη CND της σύστασης για την προσθήκη της δροναβινόλης και των στερεοϊσομερών της (Δ-9-τετραϋδροκανναβινόλη) στο παράρτημα I της σύμβασης για τα ναρκωτικά και, εφόσον εγκριθεί η εν λόγω σύσταση, υπέρ της διαγραφής της τετραϋδροκανναβινόλης από το παράρτημα I της σύμβασης για τις ψυχοτρόπους ουσίες.
            
            
               (20)Προκειμένου να εξασφαλιστεί η συνοχή της καταχώρισης της Δ-9-τετραϋδροκανναβινόλης και του δραστικού στερεοϊσομερούς της, της δροναβινόλης, καθώς και της τετραϋδροκανναβινόλης (ισομερή της Δ-9-τετραϋδροκανναβινόλης), και για να αποφευχθεί ο κίνδυνος κάποια από τις ουσίες αυτές να καταχωριστεί τόσο στη σύμβαση για τα ναρκωτικά όσο και στη σύμβαση για τις ψυχοτρόπους ουσίες, τα κράτη μέλη θα πρέπει να μπορούν να διατυπώσουν τη θέση της Ένωσης όσον αφορά τις εν λόγω ουσίες με κοινή ψήφο.
            
            
               (21)Σύμφωνα με την αξιολόγηση της επιτροπής εμπειρογνωμόνων του ΠΟΥ, η μεταβλητότητα των ψυχοδραστικών ιδιοτήτων των εκχυλισμάτων και των βαμμάτων κάνναβης, όπως αναφέρονται στη σύμβαση για τα ναρκωτικά, οφείλεται κυρίως στις διαφορετικές συγκεντρώσεις Δ-9-τετραϋδροκανναβινόλης στα εν λόγω εκχυλίσματα και βάμματα. Ορισμένα εκχυλίσματα και βάμματα κάνναβης χωρίς ψυχοδραστικές ιδιότητες και, ιδίως, μεταξύ άλλων, η κανναβιδιόλη, έχουν πολλά υποσχόμενες θεραπευτικές εφαρμογές. Το γεγονός ότι διαφορετικά παρασκευάσματα με διαφορετικές συγκεντρώσεις Δ-9-τετραϋδροκανναβινόλης ελέγχονται στο πλαίσιο της ίδιας καταχώρισης με τίτλο «Εκχυλίσματα και βάμματα» και στο πλαίσιο του ίδιου παραρτήματος συνιστά πρόκληση για τις αρμόδιες αρχές που εφαρμόζουν μέτρα ελέγχου στις οικείες χώρες. Επιπλέον, ο ορισμός των παρασκευασμάτων βάσει της σύμβασης για τα ναρκωτικά μπορεί να καλύπτει όλα τα προϊόντα που αποτελούν «εκχυλίσματα και βάμματα» κάνναβης υπό την έννοια των «παρασκευασμάτων» κάνναβης, καθώς και, αν ακολουθηθεί η σύσταση της CND για μεταφορά της δροναβινόλης στο παράρτημα I της σύμβασης για τα ναρκωτικά, υπό την έννοια των «παρασκευασμάτων» δροναβινόλης και των στερεοϊσομερών της. Ως εκ τούτου, ο ΠΟΥ συνέστησε τη διαγραφή των εκχυλισμάτων και των βαμμάτων από το παράρτημα I της σύμβασης για τα ναρκωτικά. 
            
            
               (22)Από τις πληροφορίες που παρέσχε ο ΠΟΥ μετά την έκδοση της εν λόγω σύστασης
                  20
               , καθώς και από την ανάλυση του αντικτύπου της εν λόγω σύστασης από το Διεθνές Όργανο Ελέγχου των Ναρκωτικών (INCB)
                  21
               , διευκρινίζεται ότι η εν λόγω σύσταση δεν συνεπάγεται μεταβολή στο επίπεδο του διεθνούς ελέγχου των εκχυλισμάτων και των βαμμάτων κάνναβης ούτε αναμένεται η εν λόγω σύσταση να έχει επιπτώσεις στον έλεγχο και/ή στις υποχρεώσεις υποβολής εκθέσεων των κρατών μελών. Επιπλέον, η αλλαγή αυτή θα έχει ως αποτέλεσμα μεγαλύτερη ασφάλεια ελέγχου των προϊόντων που προέρχονται χωρίς τη χρήση διαλυτικού αλλά με την εφαρμογή θερμότητας και πίεσης.
            
            
               (23)Συνεπώς, η θέση της Ένωσης θα πρέπει να είναι υπέρ της ψήφισης της σύστασης για τη διαγραφή των εκχυλισμάτων και των βαμμάτων από το παράρτημα I της σύμβασης για τα ναρκωτικά. 
            
            
               (24)Σύμφωνα με την αξιολόγηση της επιτροπής εμπειρογνωμόνων του ΠΟΥ, η κανναβιδιόλη ανιχνεύεται μεν στην κάνναβη και στη ρητίνη κάνναβης, αλλά δεν διαθέτει ψυχοδραστικές ιδιότητες ούτε ροπή κατάχρησης ή πιθανότητα εξάρτησης. Ως ουσία δεν έχει σημαντικά βλαπτικά αποτελέσματα. Επιπλέον, έχει αποδειχθεί ότι η κανναβιδιόλη είναι αποτελεσματική στη διαχείριση ορισμένων διαταραχών παιδικής επιληψίας ανθεκτικών στις θεραπευτικές αγωγές. 
            
         
         
            
               (25)Ο ΠΟΥ επισήμανε ότι τα φάρμακα χωρίς ψυχοδραστικές επιδράσεις που παράγονται ως παρασκευάσματα του φυτού της κάνναβης περιέχουν ίχνη Δ-9-τετραϋδροκανναβινόλης και αναγνώρισε ότι η χημική ανάλυση της Δ-9-τετραϋδροκανναβινόλης με ακρίβεια της τάξεως του 0,15 % μπορεί να είναι δυσχερής για ορισμένα κράτη μέλη. Ως εκ τούτου, ο ΠΟΥ συνέστησε την προσθήκη υποσημείωσης στο παράρτημα I της σύμβασης για τα ναρκωτικά, ως εξής: «Παρασκευάσματα που περιέχουν κυρίως κανναβιδιόλη και δεν περιέχουν περισσότερο από 0,2 τοις εκατό Δ-9-τετραϋδροκανναβινόλη δεν υπάγονται σε διεθνή έλεγχο.»
            
            
               (26)Ωστόσο, η εν λόγω σύσταση θα έχει ως αποτέλεσμα να μειωθεί το τρέχον επίπεδο ελέγχου για τα εν λόγω παρασκευάσματα· η θέσπιση του ορίου περιεκτικότητας 0,2 τοις εκατό δεν υποστηρίζεται από επιστημονικά στοιχεία· η διατύπωση της σύστασης δεν αποκλείει πιθανές αποκλίνουσες ερμηνείες όσον αφορά τον τρόπο υπολογισμού του 0,2 τοις εκατό· και η εφαρμογή του μέτρου θα είναι δύσκολη από τεχνική άποψη για λόγους τεχνικής και διοικητικής ικανότητας. Η διαφοροποιημένη μεταχείριση της κανναβιδιόλης σε σύγκριση με άλλα κανναβινοειδή δεν συνάδει με την υφιστάμενη διάρθρωση των παραρτημάτων των συμβάσεων. Η σύσταση, όπως έχει καταρτιστεί, δεν προσφέρει την αναγκαία ασφάλεια δικαίου και δεν αποτελεί κατάλληλη λύση για την κανναβιδιόλη.
            
            
               (27)Συνεπώς, η θέση της Ένωσης θα πρέπει να είναι κατά της ψήφισης της σύστασης να προστεθεί υποσημείωση σχετικά με τα «παρασκευάσματα που περιέχουν κυρίως κανναβιδιόλη και δεν περιέχουν περισσότερο από 0,2 τοις εκατό Δ-9-τετραϋδροκανναβινόλη» στην καταχώριση για την κάνναβη και τη ρητίνη κάνναβης στο παράρτημα I της σύμβασης για τα ναρκωτικά. 
            
            
               (28)Επιπλέον, λαμβανομένων υπόψη των πιθανών εφαρμογών υψηλής αξίας της κανναβιδιόλης, για παράδειγμα στους τομείς της υγείας, των καλλυντικών και των τροφίμων, καθώς και των οικονομικών και περιβαλλοντικών δυνατοτήτων της καλλιέργειας βιομηχανικής κάνναβης, ο ΠΟΥ καλείται να προτείνει επειγόντως μια αναθεωρημένη σύσταση με σκοπό να αποφασιστεί ο κατάλληλος βαθμός ελέγχου σε διεθνές επίπεδο για την κανναβιδιόλη, χωρίς να αποκλείεται η πιθανότητα εξαίρεσής της από τέτοιου είδους έλεγχο.   
            
            
               (29)Σύμφωνα με την αξιολόγηση της επιτροπής εμπειρογνωμόνων του ΠΟΥ, τα φάρμακα που περιέχουν Δ-9-τετραϋδροκανναβινόλη δεν συνδέονται με προβλήματα κατάχρησης και εξάρτησης και δεν χρησιμοποιούνται για μη ιατρική χρήση. Επιπλέον, ο ΠΟΥ αναγνώρισε ότι τα εν λόγω παρασκευάσματα είναι απίθανο να αποτελέσουν αντικείμενο κατάχρησης και ότι δεν υπάρχουν στοιχεία που να αποδεικνύουν την ύπαρξη πραγματικής κατάχρησης ή βλαπτικών αποτελεσμάτων σε βαθμό που να δικαιολογεί το τρέχον επίπεδο ελέγχου του παραρτήματος I της σύμβασης για τα ναρκωτικά ή το επίπεδο ελέγχου του παραρτήματος ΙΙ της σύμβασης για τις ψυχοτρόπους ουσίες. Ως εκ τούτου, ο ΠΟΥ συνέστησε να προστεθούν στο παράρτημα III της σύμβασης για τα ναρκωτικά «τα παρασκευάσματα που παράγονται είτε διά χημικής σύνθεσης είτε ως παρασκεύασμα κάνναβης, τα οποία αναμειγνύονται φαρμακευτικά με ένα ή περισσότερα άλλα συστατικά και κατά τρόπο που η Δ-9-τετραϋδροκανναβινόλη δεν μπορεί να ανακτηθεί με άμεσα διαθέσιμα μέσα ή σε ποσότητα η οποία να αποτελεί κίνδυνο για τη δημόσια υγεία». 
            
            
               (30)Ωστόσο, η διατύπωση της εν λόγω σύστασης περί «φαρμακευτικών» παρασκευασμάτων δεν βασίζεται σε οριζόμενο όρο της σύμβασης για τα ναρκωτικά. Επιπλέον, η εν λόγω σύσταση θα μπορούσε να συνεπάγεται πρόσθετο κανονιστικό φόρτο για τα κράτη μέλη τα οποία θα πρέπει να ορίσουν τις έννοιες που χρησιμοποιούνται στη σύσταση αυτή για να εξασφαλίσουν την ενιαία εφαρμογή της και να ελέγχουν αν για κάθε προϊόν πληρούται ο όρος να μην μπορεί να ανακτηθεί «με άμεσα διαθέσιμα μέσα». 
            
            
               (31)Συνεπώς, η θέση της Ένωσης θα πρέπει να είναι κατά της ψήφισης της σύστασης να προστεθούν στο παράρτημα III της σύμβασης για τα ναρκωτικά «τα παρασκευάσματα που παράγονται είτε διά χημικής σύνθεσης είτε ως παρασκεύασμα κάνναβης, τα οποία αναμειγνύονται φαρμακευτικά με ένα ή περισσότερα άλλα συστατικά και κατά τρόπο που η Δ-9-τετραϋδροκανναβινόλη (δροναβινόλη) δεν μπορεί να ανακτηθεί με άμεσα διαθέσιμα μέσα ή σε ποσότητα η οποία να αποτελεί κίνδυνο για τη δημόσια υγεία». 
            
            
               (32)Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της Επιτροπής για τα Ναρκωτικά, δεδομένου ότι οι αποφάσεις που αφορούν τις διαφορετικές αποφάσεις καταχώρισης στα παραρτήματα για την κάνναβη και τις σχετικές προς αυτήν ουσίες θα μπορούν να επηρεάσουν με καθοριστικό τρόπο το περιεχόμενο της νομοθεσίας της Ένωσης, ιδίως δε την απόφαση-πλαίσιο 2004/757/ΔΕΥ.
            
            
               (33)Η θέση της Ένωσης πρέπει να εκφραστεί από τα κράτη μέλη που συμμετέχουν στην Επιτροπή για τα Ναρκωτικά, τα οποία ενεργούν από κοινού.
            
            
               (34)Η Δανία δεσμεύεται από την απόφαση-πλαίσιο 2004/757/ΔΕΥ και, συνεπώς, συμμετέχει στην έκδοση και στην εφαρμογή της παρούσας απόφασης.
            
            
               (35)Η Ιρλανδία δεσμεύεται από την απόφαση-πλαίσιο 2004/757/ΔΕΥ και, συνεπώς, συμμετέχει στην έκδοση και στην εφαρμογή της παρούσας απόφασης.
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης κατά την εκ νέου συγκληθείσα εξηκοστή τρίτη σύνοδο της Επιτροπής για τα Ναρκωτικά, που θα διεξαχθεί στις 3 και στις 4 Δεκεμβρίου 2020, όταν το όργανο αυτό κληθεί να λάβει αποφάσεις σχετικά με την προσθήκη ή τη διαγραφή ουσιών στα παραρτήματα της ενιαίας σύμβασης των Ηνωμένων Εθνών για τα ναρκωτικά του 1961, όπως τροποποιήθηκε από το πρωτόκολλο του 1972, και της σύμβασης των Ηνωμένων Εθνών για τις ψυχοτρόπους ουσίες του 1971, ορίζεται στο παράρτημα της παρούσας απόφασης.
            
            
               Άρθρο 2
            
            
               Η θέση που αναφέρεται στο άρθρο 1 εκφράζεται από τα κράτη μέλη που συμμετέχουν στην Επιτροπή για τα Ναρκωτικά, τα οποία ενεργούν από κοινού.
            
            
               Άρθρο 3 
            
            
               Η παρούσα απόφαση απευθύνεται στα κράτη μέλη σύμφωνα με τις Συνθήκες.
            
            
            
               Βρυξέλλες,
            
         
         
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Ηνωμένα Έθνη, σειρά Συνθηκών, τόμος 978, αριθ. 14152.
               
               
                  
                     (2)
                  
                        Ηνωμένα Έθνη, σειρά Συνθηκών, τόμος 1019, αριθ. 14956.
               
               
                  
                     (3)
                  
                        Από την 1η Ιανουαρίου 2020 μέλη της CND με δικαίωμα ψήφου είναι τα ακόλουθα 12 κράτη μέλη: Αυστρία, Βέλγιο, Κροατία, Τσεχική Δημοκρατία, Γαλλία, Γερμανία, Ουγγαρία, Ιταλία, Κάτω Χώρες, Πολωνία, Ισπανία, Σουηδία.
               
               
                  
                     (4)
                  
                        
                  https://www.who.int/medicines/access/controlled-substances/UNSG_letter_ECDD41_recommendations_cannabis_24Jan19.pdf?ua=1
                  . Στις 5 Αυγούστου 2020 ο ΠΟΥ απέστειλε επιστολή στο γραφείο του Γενικού Γραμματέα των ΗΕ για να διευκρινίσει ότι η φράση «που περιέχουν Δ-9-τετραϋδροκανναβινόλη (δροναβινόλη)» θα πρέπει να θεωρείται ότι αποτελεί μέρος του κειμένου της σύστασης για τα φαρμακευτικά παρασκευάσματα κάνναβης και δροναβινόλης. 
               
               
                  
                     (5)
                  
                        Απόφαση 63/14 της CND. 
                  https://www.unodc.org/documents/commissions/CND/Drug_Resolutions/2020-2029/2020/Decision_63_14.pdf
                  . 
               
               
                  
                     (6)
                  
                        ΕΕ L 335 της 11.11.2004, σ. 8, όπως τροποποιήθηκε από την οδηγία (ΕΕ) 2017/2103 του Ευρωπαϊκού Κοινοβουλίου και του Συμβουλίου, της 15ης Νοεμβρίου 2017, για την τροποποίηση της απόφασης-πλαισίου 2004/757/ΔΕΥ του Συμβουλίου, με σκοπό να περιληφθούν στον ορισμό των ναρκωτικών νέες ψυχοδραστικές ουσίες, και για την κατάργηση της απόφασης 2005/387/ΔΕΥ του Συμβουλίου, ΕΕ L 305 της 21.11.2017, σ. 12. 
               
               
                  
                     (7)
                  
                        Βλ. τη συλλογή όλων των ερωτήσεων και απαντήσεων έως τις 26 Νοεμβρίου 2019 στη διεύθυνση 
                  https://www.unodc.org/documents/commissions/CND/CND_Sessions/CND_63/CRPs/ECN72020_CRP4_V2000845.pdf
               
               
                  
                     (8)
                  
                        Ανάλυση του αντικτύπου των συστάσεων του ΠΟΥ όσον αφορά την κάνναβη και τα σχετικά προς αυτή προϊόντα για τις απαιτήσεις ελέγχου του διεθνούς συστήματος ελέγχου των ναρκωτικών, 15 Ιουνίου 2020, γραμματεία του INCB. 
               
               
                  
                     (9)
                  
                        Μία ακόμη τοπική συνάντηση έχει προγραμματιστεί για τις 6-7 Οκτωβρίου 2020 με σκοπό να συζητηθεί η σύσταση του ΠΟΥ σχετικά με την κάνναβη και τη ρητίνη κάνναβης. Μια ενδιάμεση συνεδρίαση της CND έχει προγραμματιστεί για τις 8 Οκτωβρίου με σκοπό την ολοκλήρωση των συζητήσεων σχετικά με όλες τις συστάσεις.
               
               
                  
                     (10)
                  
                        COM(2017) 72 final· COM(2018) 31 final· COM(2019) 862 final· COM(2019) 624 και COM(2019) 631.
               
               
                  
                     (11)
                  
                        Εγκρίθηκαν από το Συμβούλιο στις 7 Μαρτίου 2017, στις 27 Φεβρουαρίου 2018, στις 5 Μαρτίου 2019 και στις 17 Φεβρουαρίου 2020 αντίστοιχα.
               
               
                  
                     (12)
                  
                        Απόφαση του Δικαστηρίου, της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψη 64. 
               
               
                  
                     (13)
                  
                        Απόφαση του Δικαστηρίου, της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64. 
               
               
                  
                     (14)
                  
                        Άρθρο 3 παράγραφος 7 της σύμβασης για τα ναρκωτικά· άρθρο 2 παράγραφος 7 της σύμβασης για τις ψυχοτρόπους ουσίες.
               
               
                  
                     (15)
                  
                        Ηνωμένα Έθνη, σειρά Συνθηκών, τόμος 978, αριθ. 14152.
               
               
                  
                     (16)
                  
                        Ηνωμένα Έθνη, σειρά Συνθηκών, τόμος 1019, αριθ. 14956.
               
               
                  
                     (17)
                  
                        Απόφαση-πλαίσιο 2004/757/ΔΕΥ του Συμβουλίου, της 25ης Οκτωβρίου 2004, για τη θέσπιση ελάχιστων διατάξεων σχετικά με τα στοιχεία της αντικειμενικής υπόστασης των εγκλημάτων και τις ποινές που ισχύουν στον τομέα της παράνομης διακίνησης ναρκωτικών (ΕΕ L 335 της 11.11.2004, σ. 8).
               
               
                  
                     (18)
                  
                        Από την 1η Ιανουαρίου 2020 μέλη της CND με δικαίωμα ψήφου είναι τα ακόλουθα 12 κράτη μέλη: Αυστρία, Βέλγιο, Κροατία, Τσεχική Δημοκρατία, Γαλλία, Γερμανία, Ουγγαρία, Ιταλία, Κάτω Χώρες, Πολωνία, Ισπανία, Σουηδία. 
               
               
                  
                     (19)
                  
                        
                  https://www.who.int/medicines/access/controlled-substances/UNSG_letter_ECDD41_recommendations_cannabis_24Jan19.pdf?ua=1
                   
               
               
                  
                     (20)
                  
                        Βλ. τη συλλογή όλων των ερωτήσεων και απαντήσεων έως τις 26 Νοεμβρίου 2019 στη διεύθυνση 
                  https://www.unodc.org/documents/commissions/CND/CND_Sessions/CND_63/CRPs/ECN72020_CRP4_V2000845.pdf
                   
               
               
                  
                     (21)
                  
                        Ανάλυση του αντικτύπου των συστάσεων του ΠΟΥ όσον αφορά την κάνναβη και τα σχετικά προς αυτή προϊόντα για τις απαιτήσεις ελέγχου του διεθνούς συστήματος ελέγχου των ναρκωτικών, 15 Ιουνίου 2020, γραμματεία του INCB.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 8.12.2020
            COM(2020) 659 final/2
            COM(2020) 659 final of 16.10.2020 downgraded on 8.12.2020.
            ΠΑΡΑΡΤΗΜΑ
            της
            πρότασης απόφασης του Συμβουλίου
            για τη θέση που πρέπει να ληφθεί, εξ ονόματος της Ευρωπαϊκής Ένωσης, κατά την εκ νέου συγκληθείσα εξηκοστή τρίτη σύνοδο της Επιτροπής για τα Ναρκωτικά όσον αφορά την καταχώριση ουσιών στα παραρτήματα της ενιαίας σύμβασης για τα ναρκωτικά του 1961, όπως τροποποιήθηκε από το πρωτόκολλο του 1972, και της σύμβασης για τις ψυχοτρόπους ουσίες του 1971
            
               
         
         
            
               ΠΑΡΑΡΤΗΜΑ 
            
            
            
               Θέση που πρέπει να ληφθεί από τα κράτη μέλη που είναι μέλη της Επιτροπής για τα Ναρκωτικά και ενεργούν από κοινού προς το συμφέρον της Ένωσης, κατά την εκ νέου συγκληθείσα εξηκοστή τρίτη σύνοδο της Επιτροπής για τα Ναρκωτικά στις 3 και στις 4 Δεκεμβρίου 2020, όσον αφορά τις αλλαγές στο πεδίο εφαρμογής του ελέγχου ουσιών:
            
            
            
               (1)η κάνναβη και η ρητίνη κάνναβης πρέπει να διαγραφούν από το παράρτημα IV της σύμβασης για τα ναρκωτικά
                  1
               · 
            
            
               (2)η δροναβινόλη (Δ-9-τετραϋδροκανναβινόλη) πρέπει να προστεθεί στο παράρτημα I της σύμβασης για τα ναρκωτικά και, εφόσον εγκριθεί η σύσταση αυτή, να διαγραφεί από το παράρτημα II της σύμβασης για τις ψυχοτρόπους ουσίες· 
            
            
               (3)η τετραϋδροκανναβινόλη (ισομερή της Δ-9-τετραϋδροκανναβινόλης) πρέπει να προστεθεί στο παράρτημα I της σύμβασης για τα ναρκωτικά, υπό την αίρεση της έγκρισης από την Επιτροπή για τα Ναρκωτικά (CND) της σύστασης για την προσθήκη της δροναβινόλης και των στερεοϊσομερών της (Δ-9-τετραϋδροκανναβινόλη) στο παράρτημα I της σύμβασης για τα ναρκωτικά και, εφόσον εγκριθεί η εν λόγω σύσταση, η τετραϋδροκανναβινόλη πρέπει να διαγραφεί από το παράρτημα I της σύμβασης για τις ψυχοτρόπους ουσίες· 
            
            
               (4)ο όρος «εκχυλίσματα και βάμματα» πρέπει να διαγραφεί από το παράρτημα I της σύμβασης για τα ναρκωτικά·
            
            
               (5)η υποσημείωση «Παρασκευάσματα που περιέχουν κυρίως κανναβιδιόλη και δεν περιέχουν περισσότερο από 0,2 τοις εκατό Δ-9-τετραϋδροκανναβινόλη δεν υπάγονται σε διεθνή έλεγχο» δεν πρέπει να προστεθεί στην καταχώριση για την κάνναβη και τη ρητίνη κάνναβης στο παράρτημα I της σύμβασης για τα ναρκωτικά· ο ΠΟΥ καλείται να προτείνει επειγόντως μια αναθεωρημένη σύσταση με σκοπό να αποφασιστεί ο κατάλληλος βαθμός ελέγχου σε διεθνές επίπεδο για την κανναβιδιόλη, χωρίς να αποκλείεται η πιθανότητα εξαίρεσής της από τέτοιου είδους έλεγχο·
            
            
               (6)τα παρασκευάσματα που παράγονται είτε διά χημικής σύνθεσης είτε ως παρασκεύασμα κάνναβης, τα οποία αναμειγνύονται φαρμακευτικά με ένα ή περισσότερα άλλα συστατικά και κατά τρόπο που η Δ-9-τετραϋδροκανναβινόλη (δροναβινόλη) δεν μπορεί να ανακτηθεί με άμεσα διαθέσιμα μέσα ή σε ποσότητα η οποία να αποτελεί κίνδυνο για τη δημόσια υγεία, δεν πρέπει να προστεθούν στο παράρτημα III της σύμβασης για τα ναρκωτικά. 
            
            
            
               Προκειμένου να εξασφαλιστεί η συνοχή της καταχώρισης και για να αποφευχθεί ο κίνδυνος κάποια από τις ουσίες αυτές να καταχωριστεί τόσο στη σύμβαση για τα ναρκωτικά όσο και στη σύμβαση για τις ψυχοτρόπους ουσίες, τα κράτη μέλη μπορούν να δεχτούν κοινή ψήφο σχετικά με τις συστάσεις που αφορούν τη δροναβινόλη και τη τετραϋδροκανναβινόλη.
            
            
         
         
            
                  
                     (1)
                  
                        Εξακολουθούν να παρατίθενται στο παράρτημα I της σύμβασης.